2018. gada \_\_. \_\_\_\_\_\_ Noteikumi Nr.\_\_\_\_

Rīgā (prot. Nr. \_\_\_\_\_)

**Noteikumi par valsts kopējo gaisu piesārņojošo vielu emisiju samazināšanu un uzskaiti**

Izdoti saskaņā ar likuma

"Par piesārņojumu"

16.1panta otro daļu un

16.2panta pirmo un otro daļu

**I. Vispārīgie jautājumi**

1. Noteikumi nosaka:

1.1. Latvijas antropogēno gaisu piesārņojošo vielu emisiju samazināšanas mērķus un atkāpes no emisiju samazināšanas mērķu nodrošināšanas;

1.2. emisiju samazināšanas rīcības plāna saturu, izstrādāšanas un pārskatīšanas kārtību;

1.3. gaisu piesārņojošo vielu emisiju ziņojumu un prognožu sagatavošanas un iesniegšanas kārtību.

2. Noteikumos lietoti šādi termini:

2.1. antropogēna emisija - ir tāda piesārņojošo vielu emisija gaisā, kura ir saistīta ar cilvēku darbību;

2.2. daļiņas PM2,5 - daļiņas, kuru aerodinamiskais diametrs ir vienāds ar vai mazāks par 2,5 mikrometriem (μm);

2.3. darbību dati – dati par darbībām, kas rada emisijas noteiktā laikposmā (piemēram, no energoresursu izmantošanas, saražotā tērauda daudzuma, izmantotā bitumena daudzuma, kūtsmēslu apsaimniekošanas sistēmas, kaļķu un minerālmēslu lietošanas, atkritumu radīšanas);

2.4. emisiju samazināšanas mērķis - valsts pienākums samazināt noteiktas gaisu piesārņojošās vielas emisiju, kas izteikts kā minimālais emisijas samazinājuma apjoms, kāds jāpanāk mērķa kalendārajā gadā, un kas ir izteikts kā procentuāls apjoms no kopējām emisijām, kas radušās bāzes gadā jeb 2005. gadā;

2.5. kvēpi - oglekli saturošas daļiņas, kas absorbē gaismu;

2.6. gaisa kvalitātes normatīvi – normatīvajos aktos par gaisa kvalitāti noteiktie gaisa kvalitātes robežlielumi, mērķlielumi un daļiņām PM2,5 noteiktais valsts ekspozīcijas samazināšanas mērķis;

2.7. ģeogrāfiskā sadalījuma vienība – laukums, kura izmēri ir **0,1 x 0,1 ģeogrāfiskā garuma un platuma grādi,** un kas pieņemts kritisko slodžu kartēšanā Eiropas mērogā, kā arī gaisu piesārņojošo vielu emisiju un nosēdumu monitoringā saskaņā ar Eiropas kopējo programmu gaisa piesārņojuma izplatības novērošanai un novērtēšanai lielos attālumos;

2.8. nemetāna gaistošie organiskie savienojumi - visi organiskie savienojumi, izņemot metānu, kuri, saules gaismā reaģējot ar slāpekļa oksīdiem, var radīt fotoķīmiskus oksidētājus;

2.9. ozona prekursori - slāpekļa oksīdi, nemetāna gaistošie organiskie savienojumi, oglekļa monoksīds un metāns;

2.10. pacelšanās un nolaišanās cikls - cikls, kas ietver gaisa kuģa manevrēšanu uz zemes, pacelšanos, augstuma uzņemšanu, tuvošanos, nolaišanos un visas citas gaisa kuģa darbības, kas notiek zem 3 000 pēdu augstuma;

2.11. piesārņojuma ierobežošanas zona - jūras zona, kas nepārsniedz 200 jūras jūdzes no bāzes līnijām, no kurām tiek mērīts teritoriālās jūras platums, un kas izveidota, lai novērstu, samazinātu un ierobežotu kuģu radīto piesārņojumu saskaņā ar spēkā esošajiem starptautiskajiem noteikumiem un standartiem;

2.12. sēra dioksīds (turpmāk - SO2) - visi sēra savienojumi, kas izteikti kā sēra dioksīds, tostarp sēra trioksīds, sērskābe un reducēti sēra savienojumi, piemēram, sērūdeņradis, merkaptāni un dimetilsulfīdi;

2.13. slāpekļa oksīdi (turpmāk – NOx) - slāpekļa monoksīds un slāpekļa dioksīds, kas izteikti kā slāpekļa dioksīds;

2.14. starptautiskā jūras satiksme - braucieni jūrā un piekrastes ūdeņos ar jebkura karoga kuģi – izņemot zvejas kuģus –, kurš atstāj vienas valsts teritoriju un iebrauc citas valsts teritorijā.

**II. Emisiju samazināšanas mērķi un pasākumi to sasniegšanai**

3. Lai samazinātu antropogēnā gaisa piesārņojuma radīto negatīvo ietekmi uz cilvēku veselību un vidi, Latvija nedrīkst pārsniegt šo noteikumu 1. pielikuma 2. tabulā noteiktos SO2, NOx, nemetāna gaistošo organisko savienojumu, NH3 un daļiņu PM2,5 emisiju samazināšanas mērķus laika periodam no 2020. līdz 2029. gadam un - pēc 2030. gada (turpmāk – emisiju samazināšanas mērķi), kā arī emisiju samazināšanas starpmērķi, kas noteikts 2025. gadam.

4. Laikā līdz 2019. gada 31. decembrim jāievēro šo noteikumu 1.pielikuma 1.tabulā noteiktos emisiju samazināšanas mērķus.

5. Vērtējot atbilstību emisiju samazināšanas mērķiem un 2025.gadam noteiktajam starpmērķim, neņem vērā šādas emisijas:

5.1. emisijas, ko rada lidmašīnas ārpus pacelšanās un nolaišanās cikla;

5.2. emisijas no starptautiskās jūras satiksmes;

5.3. NOx un nemetāna gaistošo organisko savienojumu emisijas no kūtsmēslu apsaimniekošanas un lauksaimniecības zemēm, kas atbilst 1979. gada Ženēvas Konvencijas par robežšķērsojošo gaisa piesārņošanu lielos attālumos (turpmāk – Ženēvas konvencija) 2014. gada ziņošanā izmantotās nomenklatūras 3 B un 3 D kategorijai.

6. Lai nodrošinātu emisiju samazināšanas mērķu izpildi, Vides aizsardzības un reģionālās attīstības ministrija sadarbībā ar Zemkopības ministriju, Ekonomikas ministriju, Satiksmes ministriju, Finanšu ministriju, Veselības ministriju, kā arī citām institūcijām, ja to pieņemtajiem lēmumiem ir tieša vai pakārtota ietekme uz gaisu piesārņojošo vielu emisiju, sākot ar 2018. gadu nodrošina gaisa piesārņojuma samazināšanas rīcības plāna (turpmāk – rīcības plāns) izstrādi un koordinē tā īstenošanu.

7. Vides aizsardzības un reģionālās attīstības ministrija rīcības plānu atjaunina vismaz reizi četros gados. Ja atbilstoši jaunākā šo noteikumu 29.1. punktā minētā ikgadējā ziņojuma par valsts kopējām emisijām un šo noteikumu 29.2. punktā minēto emisiju prognožu datiem nav izpildīti emisiju samazināšanas mērķi vai pastāv risks, ka tie netiks izpildīti, rīcības plānu pārskata 18 mēnešu laikā no minēto emisiju ziņojumu iesniegšanas atbilstoši šo noteikumu 37. punktam.

8. Vides aizsardzības un reģionālās attīstības ministrija iesniedz Eiropas Komisijai izstrādāto un Ministru kabinetā apstiprināto rīcības plānu līdz 2019. gada 1. aprīlim, kā arī informē Eiropas Komisiju par visiem rīcības plāna atjauninājumiem divu mēnešu laikā pēc to pieņemšanas. Vides aizsardzības un reģionālās attīstības ministrija sagatavo un iesniedz Eiropas Komisijai ziņojumu par rīcības plānu, tajā iekļautajiem pasākumiem un to īstenošanu atbilstoši Eiropas Komisijas apstiprinātajam formātam.

9. Izstrādājot rīcības plānu, ievēro šādas prasības:

9.1. rīcības plānā iekļauj vismaz šo noteikumu 2. pielikumā minēto informāciju;

9.2. novērtē, cik lielā mērā Latvijā esošie emisiju avoti ietekmē gaisa kvalitāti Latvijas teritorijā un kaimiņos esošajās Eiropas Savienības dalībvalstīs. Ja nepieciešams, izmanto datus un metodiku, kas izstrādāta saskaņā ar Ženēvas konvencijas protokolu par kopējās programmas gaisa piesārņojuma izplatības lielos attālumos novērošanai un novērtēšanai Eiropā ilgtermiņa finansēšanu;

9.3. ņem vērā nepieciešamību samazināt gaisu piesārņojošo vielu emisijas, lai panāktu atbilstību gaisa kvalitātes normatīviem Latvijā un – attiecīgā gadījumā – kaimiņos esošajās Eiropas Savienības dalībvalstīs;

9.4. izvēloties pasākumus daļiņām PM2,5 noteikto emisiju samazināšanas mērķu izpildei, ņem vērā dažādu piesārņojuma avotu radīto kvēpu emisiju un identificē prioritāri veicamos pasākumus kvēpu emisiju samazināšanai;

9.5. nodrošina saskaņotību ar citiem attiecīgajiem politikas plānošanas dokumentiem, kas izstrādāti, ievērojot Latvijas vai Eiropas Savienības tiesību aktos izklāstītās prasības;

9.6. izvēloties pasākumus lauksaimniecības sektora radīto emisiju samazināšanai, veic izvērtējumu par iespējamo pasākumu ietekmi uz sīkajām (mikro) un mazajām lauku saimniecībām. Par sīkajiem (mikro) un mazajiem komersantiem uzskata komersantus, kas atbilst Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu 1. pielikumā noteiktajai definīcijai.

9.7. ja atbilstoši šo noteikumu 4. punktam netiek nodrošināta atbilstība 2025. gada starpmērķiem, rīcības plānā atspoguļo prognozējamo trajektoriju, kādā emisijas plānots samazināt un iemeslus, kāpēc nav iespējams ievērot 2025. gadam noteikto emisiju samazināšanas starpmērķi un kādēļ laikā no 2020. līdz 2030. gadam nav iespējams lineārs emisiju samazinājums.

10. Vides aizsardzības un reģionālās attīstības ministrija rīcības plānā iekļauj arī valsts līmeņa pasākumus, kas veicina ozona līmeņa samazināšanos, ja kādā no zonām vai aglomerācijām ir pārsniegts normatīvajos aktos par gaisa kvalitāti ozonam noteiktais mērķlielums vai ilgtermiņa mērķis. Plānā iekļauj ozonam noteiktā mērķlieluma un ilgtermiņa mērķa pārsnieguma novēršanas pasākumus, kas nerada nesamērīgas izmaksas.

11. Vides aizsardzības un reģionālās attīstības ministrija par izstrādāto rīcības plāna projektu un jebkādām būtiskām izmaiņām plāna projektā pirms tā pabeigšanas apspriežas ar sabiedrību saskaņā ar Vides aizsardzības likumā un normatīvajos aktos par sabiedrības līdzdalības kārtību attīstības plānošanas procesā noteikto. Rīcības plānu saskaņo arī ar kompetentajām iestādēm, kurām ir specifiski ar vidi saistīti pienākumi gaisa piesārņojuma, kvalitātes un pārvaldības jomā visos līmeņos un kuras noteiktas par atbildīgajām par atsevišķu plānā iekļauto pasākumu īstenošanu. Sabiedrības un attiecīgo institūciju viedokļus izvērtē pirms lēmuma pieņemšanas par rīcības plāna apstiprināšanu.

12. Ja rīcības plānā iekļautie pasākumi var negatīvi ietekmēt kaimiņvalstis, Vides aizsardzības un reģionālās attīstības ministrija veic arī pārrobežu konsultācijas ar kaimiņvalstīm.

13. Lai sekotu līdzi rīcības plānā iekļauto pasākumu izpildei un emisiju samazināšanas mērķu sasniegšanas progresam, Vides aizsardzības un reģionālās attīstības ministrija izveido un pēc nepieciešamības sasauc rīcības plāna izpildes uzraudzības darba grupu, kurā iesaista institūcijas, kas ir atbildīgas par plānā iekļauto pasākumu īstenošanu.

14. Zemkopības ministrija atbilstoši normatīvajiem aktiem par ūdens un augsnes aizsardzību no lauksaimnieciskās darbības izraisīta piesārņojuma ar nitrātiem aktualizē izstrādātos labas lauksaimniecības prakses nosacījumus, balsoties uz Apvienoto Nāciju Organizācijas Eiropas Ekonomikas komisijas izstrādāto 2014. gada pamatkodeksu par labu lauksaimniecības praksi amonjaka emisiju samazināšanas jomā, kurā ietver vismaz šādus jautājumus:

14.1. slāpekļa apsaimniekošana, ņemot vērā visu slāpekļa aprites ciklu;

14.2. mājlopu barošanas stratēģijas;

14.3. kūtsmēslu izkliedēšanas paņēmieni, kas rada zemas emisijas;

14.4. kūtsmēslu uzkrāšanas sistēmas, kas rada zemas emisijas;

14.5. dzīvnieku novietņu sistēmas, kas rada zemas emisijas;

14.6. iespējas ierobežot amonjaka emisijas, ko rada minerālmēslu lietošana.

15. Vides aizsardzības un reģionālās attīstības ministrija savā tīmekļvietnē publicē apstiprināto rīcības plānu un tā grozījumus.

**III. Atkāpes no noteiktajiem emisiju samazināšanas mērķiem**

16. Ja tehniski un ekonomiski nav iespējams ievērot 2025. gadam noteikto emisiju samazināšanas starpmērķi, tad jāizpilda šādi nosacījumi:

16.1. to gaisu piesārņojošo vielu, kurām nav iespējams nodrošināt 2025. gadam noteiktā starpmērķa izpildi, emisijas laikā no 2025. līdz 2030. gadam pakāpeniski samazinās un seko lineāra samazinājuma trajektorijai jeb lineāra emisiju līmeņa samazinājumam starp 2020. gadam un 2030. gadam noteikto emisiju samazināšanas mērķi;

16.2. 2025.gada starpmērķa neievērošana neietekmē 2030. gadam noteikto emisiju samazināšanas mērķu izpildi;

16.3. tiek sniegti atbilstoši skaidrojumi šo noteikumu 7. punktā minētajā rīcības plānā un informatīvajā pārskata ziņojumā, kas tiek sagatavots atbilstoši šo noteikumu 29.5. apakšpunktam.

17. Valsts sabiedrība ar ierobežotu atbildību "Latvijas Vides, ģeoloģijas un meteoroloģijas centrs" (turpmāk – centrs) sadarbībā ar šo noteikumu 32. punktā minētajām institūcijām, kuras iesaistītas gaisu piesārņojošo vielu emisiju ziņojumu un prognožu sagatavošanā, ievērojot šo noteikumu 4. pielikuma IV. daļā noteiktās prasības, sagatavo koriģētu valsts kopējo emisiju ziņojumu, ja izpildās šādi nosacījumi:

17.1. atbilstoši šo noteikumu 28.1. punktā minētā ziņojuma par valsts kopējām emisijām rezultātiem, Latvijas kopējās emisijas kādai no gaisu piesārņojošajām vielām pārsniedz emisiju samazināšanas mērķi;

17.2. emisiju pārsniegums radies no jaunām emisijas avotu kategorijām, ievērojami atšķirīgiem emisiju faktoriem vai ievērojami atšķirīgām aprēķinu metodēm salīdzinājumā ar tām, kas izmantotas emisiju samazināšanas mērķu noteikšanas brīdī. Emisiju samazināšanas mērķi laikposmam no 2020. līdz 2029. gadam ir noteikti 2012. gada 4. maijā.

18. Ja atbilstoši šo noteikumu 28.1. punktā minētā ziņojuma par valsts kopējām emisijām rezultātiem, Latvija konkrētā gadā īpaši aukstas ziemas vai sausas vasaras dēļ nevar izpildīt emisiju samazināšanas mērķus, centrs novērtē atbilstību emisiju samazināšanas mērķiem, salīdzinot ar valsts kopējām emisijām, kas aprēķinātas, ņemot vērā vidējās emisijas par trīs secīgiem gadiem - attiecīgo gadu, kad konstatēta ārkārtēji auksta ziema vai sausa vasara, iepriekšējo gadu un nākamo gadu. Šādā gadījumā aprēķinātais triju gada vidējais emisiju lielums nedrīkst pārsniegt emisiju samazināšanas mērķi.

19. Ja konkrētā gadā viens vai vairāki emisiju samazināšanas mērķi ir noteikti stingrāki nekā izmaksu ziņā efektīvs samazinājums, kas minēts Eiropas Komisijas "Tematiskajā stratēģijā par gaisa piesārņojumu" 2015. gada janvāra ziņojumā Nr. 16 un pēc visu izmaksu ziņā efektīvo pasākumu īstenošanas nevar izpildīt attiecīgos emisiju samazināšanas mērķus, tad maksimums piecus gadus var kompensēt noteiktas vielas emisiju samazināšanas mērķa neizpildi ar līdzvērtīgu citas gaisu piesārņojošās vielas emisiju samazinājumu.

20. Latvija var atkāpties no emisiju samazināšanas mērķa izpildes maksimums uz trim gadiem, ja neatbilstību emisiju samazināšanas mērķim, kas noteikts attiecīgajai piesārņojošai vielai, rada pēkšņi un ārkārtas traucējumi vai jaudas zudums elektroenerģijas vai siltuma apgādes vai ražošanas sistēmā, ko nebija iespējams iepriekš paredzēt, ja izpildīti šādi nosacījumi:

20.1. veikti visi saprātīgie pasākumi, tostarp jaunu pasākumu īstenošana un jaunu politikas nostādņu īstenošana, lai nodrošinātu atbilstību emisiju samazināšanas mērķiem, kā arī tiks turpināta nepieciešamo pasākumu veikšana, lai neatbilstības laikposmu padarītu pēc iespējas īsāku;

20.2. pasākumu un politikas nostādņu īstenošana, papildus 20.1. apakšpunktā minētajiem, radītu nesamērīgas izmaksas, būtiski apdraudētu valsts enerģētisko drošību vai ievērojamai iedzīvotāju daļai radītu būtisku enerģētiskās nabadzības risku.

21. Valsts vides dienests informē Vides aizsardzības un reģionālās attīstības ministriju par gadījumiem, kad operators, atbilstoši normatīvajos aktiem par kārtību, kādā novērš, ierobežo un kontrolē gaisu piesārņojošo vielu emisiju no sadedzināšanas iekārtām noteiktajam, ir informējis par būtiskām izmaiņām lielo sadedzināšanas iekārtu (iekārtas ar nominālo ievadīto siltuma jaudu virs 50 MW) darbībā, kas saistītas ar pēkšņiem un ārkārtas traucējumiem vai jaudas zudumiem elektroenerģijas un siltuma apgādes ražošanas sistēmā.

22. Vides aizsardzības un reģionālās attīstības ministrija sadarbībā ar centru pēc šo noteikumu 21. punktā minētās informācijas saņemšanas izvērtē vai konkrētajā gadījumā iespējams piemērot šo noteikumu 20. punktā minēto atkāpi.

23. Centrs līdz attiecīgā valsts kopējo emisiju ziņojuma iesniegšanas gada 20. janvārim informē Vides aizsardzības un reģionālās attīstības ministriju, ja tiek konstatēta kāda no šo noteikumu 17., 18. un 19. punktā minētajām situācijām. Centrs iesniedz arī visus nepieciešamos dokumentus un informāciju, kas jāsagatavo atbilstoši šo noteikumu 4. pielikuma IV. daļai.

24. Vides aizsardzības un reģionālās attīstības ministrija divu nedēļu laikā no šo noteikumu 23. punktā noteiktās informācijas saņemšanas, konsultējoties ar citu nozaru ministrijām, pieņem lēmumu par atkāpju piemērošanas nepieciešamību un paziņo par to centram.

25. Ja atbilstoši šo noteikumu 24. punktā noteiktajam, tiek nolemts piemērot šo noteikumu III. nodaļā minētās atkāpes, Vides aizsardzības un reģionālās attīstības ministrija par to informē Eiropas Komisiju līdz attiecīgā ikgadējā emisiju ziņojuma iesniegšanas gada 15. februārim. Minētajā informācijā iekļauj attiecīgās piesārņojošās vielas un nozares un, ja iespējams, apmēru, kādā tas ietekmēs valstu emisiju pārskatus.

26. Ja atbilstoši šo noteikumu 25. punktam Eiropas Komisijai tiek sniegta informācija par atkāpes piemērošanu, centrs attiecīgā gada informatīvā pārskata ziņojumā, kuru sagatavo atbilstoši šo noteikumu 28.5. punktam iekļauj informāciju, kas pierāda, ka minētās atkāpes izmantošana atbilst attiecīgajiem nosacījumiem, kuri atkarībā no izmantotās atkāpes noteikti šo noteikumu III. nodaļā un 4. pielikuma IV. daļā.

**IV. Valsts emisijas pārskatu sagatavošanas un iesniegšanas kārtība**

27. Kopējo šo noteikumu 3. pielikumā minēto gaisu piesārņojošo vielu un vielu grupu emisiju gaisā nosaka, ņemot vērā visas emisijas Latvijas teritorijā, tās ekskluzīvajā ekonomiskajā zonā un piesārņojuma ierobežošanas zonā, ja tāda ir izveidota.

28. Centrs, sadarbībā ar šo noteikumu 32. punktā minētajām institūcijām, sagatavo un regulāri atjaunina:

28.1. ziņojumu par valsts kopējām emisijām (tostarp – koriģētu emisiju ziņojumu gadījumā, ja tiek izmantota atkāpe atbilstoši šo noteikumu 17. punktam);

28.2. emisiju prognozes 2020., 2025., 2030. un, ja iespējams, 2040. un 2050. gadam;

28.3. kartes, kurās datus par gaisu piesārņojošo vielu emisiju attēlo pa ģeogrāfiskā sadalījuma vienībām;

28.4. ziņojumu par lielo stacionāro avotu radītajām emisijām.

28.5. informatīvo pārskata ziņojumu, kurā sniedz aprakstu par noteikumu 28.1., 28.2., 28.3. un 28.4. punktā minētajos ziņojumos veiktajiem aprēķiniem, tai skaitā, apraksta iekļauto emisiju tendences, galvenos emisiju avotus, aprēķinos izmantotos darbības datus un izmantoto aprēķinu metodiku, kā arī citu informāciju, kas minēta šo noteikumu 4. pielikuma II. daļā.

29. Šo noteikumu 28. punktā minēto informāciju centrs un šo noteikumu 33. punktā minētās institūcijas sagatavo atbilstoši šo noteikumu 3. un 4. pielikumā noteiktajām prasībām, kā arī ievērojot vadlīnijas un aprēķinu metodikas, kuras ir apstiprinājušas Ženēvas konvencijas puses un kuras ir izstrādātas sadarbībā ar Eiropas Vides aģentūru (turpmāk - emisiju ziņošanas un aprēķinu vadlīnijas).

30. Ziņojuma par valsts kopējām emisijām, informatīvā pārskata ziņojuma un emisiju prognožu izstrādē izmanto datus, kuri attiecīgajās institūcijās tiek iesniegti saskaņā ar normatīvajiem aktiem par siltumnīcefekta gāzu inventarizācijas un prognožu sagatavošanas nacionālās sistēmas izveidošanu un uzturēšanu, kā arī datus, kas sagatavoti atbilstoši šo noteikumu 31., 32. un 33. punktam.

31. Centrālā statistikas pārvalde, Latvijas Valsts ceļi un Valsts ugunsdzēsības un glābšanas dienests katru gadu sagatavo šo noteikumu 5. pielikumā minētos datus par laika periodu no 1990. gada līdz iepriekšējam kalendāra gadam un līdz 1.oktobrim tos iesniedz centrā turpmāku aprēķinu veikšanai.

32. Lai nodrošinātu šo noteikumu 28.1. apakšpunktā minētā valsts kopējā emisiju ziņojuma sagatavošanu:

32.1. Fizikālās enerģētikas institūts katru gadu sagatavo datus par transporta sektora radītajām emisijām atbilstoši kategorijām, kas noteiktas emisiju ziņošanas un aprēķinu vadlīnijās, emisijām un šo noteikumu 28.5. apakšpunktā minētos emisiju aprēķinu aprakstus;

32.2. Latvijas Lauksaimniecības universitāte katru gadu sagatavo datus par lauksaimniecības sektora radītajām emisijām atbilstoši kategorijām, kas noteiktas emisiju ziņošanas un aprēķinu vadlīnijās un šo noteikumu 29.5. apakšpunktā minētos emisiju aprēķinu aprakstus;

32.3. Latvijas Valsts mežzinātnes institūts "Silava" katru gadu sagatavo datus par emisijām, kas rodas no pļavu dedzināšanas, biomasas dedzināšanas mežā un dabiskajiem mežu ugunsgrēkiem atbilstoši kategorijām, kas noteiktas emisiju ziņošanas un aprēķinu vadlīnijās un šo noteikumu 28.5. apakšpunktā minētos emisiju aprēķinu aprakstus;

32.4. Centrs katru gadu sagatavo datus par emisijām, kas rodas no atkritumu, rūpniecības un enerģētikas (izņemot, transporta) sektora atbilstoši kategorijām, kas noteiktas emisiju ziņošanas un aprēķinu vadlīnijās un šo noteikumu 28.5. apakšpunktā minētos emisiju aprēķinu aprakstus;

33. Lai nodrošinātu šo noteikumu 28.2. apakšpunktā minēto emisiju prognožu ziņojumu sagatavošanu:

33.1. Fizikālās enerģētikas institūts sākot ar 2019. gadu, katru otro gadu sagatavo enerģētikas, transporta un rūpniecības (izņemot, šķīdinātāju izmantošanas) sektora radīto emisiju prognozes 2020., 2025., 2030. un, ja iespējams, 2040. un 2050. gadam atbilstoši kategorijām, kas noteiktas emisiju ziņošanas un aprēķinu vadlīnijās un šo noteikumu 28.5.apakšpunktā minētos emisiju prognožu aprēķinu aprakstus;

33.2. Latvijas Lauksaimniecības universitāte sākot ar 2019. gadu, katru otro gadu sagatavo lauksaimniecības sektora radīto emisiju prognozes 2020., 2025., 2030. un, ja iespējams, 2040. un 2050. gadam atbilstoši kategorijām, kas noteiktas emisiju ziņošanas un aprēķinu vadlīnijās un šo noteikumu 28.5.apakšpunktā minētos emisiju prognožu aprēķinu aprakstus.

33.3. Centrs sākot ar 2019. gadu, katru otro gadu sagatavo atkritumu un šķīdinātāju izmantošanas sektora radīto emisiju prognozes 2020., 2025., 2030. un, ja iespējams, 2040. un 2050. gadam atbilstoši kategorijām, kas noteiktas emisiju ziņošanas un aprēķinu vadlīnijās un šo noteikumu 28.5. apakšpunktā minētos emisiju prognožu aprēķinu aprakstus.

34. Emisiju aprēķinu un emisiju prognožu datus, kas sagatavoti atbilstoši šo noteikumu 32. un 33. punktam Fizikālās enerģētikas institūts, Latvijas Lauksaimniecības universitāte un valsts mežzinātnes institūts "Silava" iesniedz centrā līdz attiecīgā ziņojuma iesniegšanas gada 15. janvārim.

35. Fizikālās enerģētikas institūts, Latvijas Lauksaimniecības universitāte, centrs un Latvijas Valsts mežzinātnes institūts "Silava" šo noteikumu 32. un 33. punktā minēto emisiju un emisiju prognožu aprēķinu datus ievada un regulāri atjauno datubāzē klimata pārmaiņas izraisošo un gaisu piesārņojošo vielu emisiju un oglekļa dioksīda piesaistes aprēķināšanai.

36. Centrs šo noteikumu 28.1., 28.2. un 28.5. punktā minētos emisiju aprēķinu un emisiju prognožu ziņojumus, kā arī informatīvo pārskata ziņojumu iesniedz Vides aizsardzības un reģionālās attīstības ministrijai līdz attiecīgā ziņošanas gada 14. februārim. Vides aizsardzības un reģionālās attīstības ministrija, sadarbojoties ar Zemkopības, Satiksmes un Ekonomikas ministriju, izskata un saskaņo sagatavoto ziņojumu līdz attiecīgā ziņojuma sagatavošanas gada 1. martam.

37. Centrs šo noteikumu 28. punktā minēto informāciju un ziņojumus pēc saskaņošanas atbilstoši 36. punktam elektroniski ievieto Eiropas Vides aģentūras centrālajā datu krātuvē, kā arī elektroniski nosūta Kopējās programmas gaisa piesārņojuma izplatības lielos attālumos novērošanai un novērtēšanai Eiropā Emisiju inventarizācijas un prognožu centram un Ženēvas konvencijas sekretariātam ievērojot termiņus, kas noteikti šo noteikumu 3. pielikumā.

38. Lai nodrošinātu sabiedrību, kā arī vides un veselības aizsardzības institūcijas, plašsaziņas līdzekļus un ieinteresētās biedrības ar informāciju par kopējām gaisu piesārņojošo vielu emisijām valstī, Centrs šo noteikumu 28. punktā minēto informāciju divu nedēļu laikā pēc iesniegšanas attiecīgajās institūcijās publicē tīmekļvietnē. Sabiedrībai sniedz arī īsu kopsavilkumu par emisiju tendencēm un prognozēm, galvenajiem piesārņojuma avotiem un Latvijas virzību uz emisiju samazināšanas mērķu izpildi.

39. Šo noteikumu 32. punktā minētās institūcijas piedalās Eiropas Komisijas un starptautisko organizāciju rīkotajās pārbaudēs, tai skaitā, savas kompetences ietvaros sniedz atbildes un Eiropas Komisijas un starptautisko organizāciju uzdotajiem jautājumiem.

**V. Gaisa piesārņojuma radītās ietekmes uz ekosistēmām monitorings**

40. Lai novērtētu gaisa piesārņojuma radīto negatīvo ietekmi uz ekosistēmām, Vides aizsardzības un reģionālās attīstības ministrija izveido monitoringa tīklu, kas ir reprezentatīvs attiecībā uz Latvijā esošajām ekosistēmām un samērīgs izmaksu ziņā, kā arī nosaka monitoringa tīklā iekļautajos mērījuma punktos nosakāmos parametrus. Informāciju par izveidoto monitoringa tīklu, nosakāmajiem parametriem, to noteikšanas regularitāti un izmantoto metodiku iekļauj vides aizsardzības un reģionālās attīstības ministra apstiprinātajā Gaisa un klimata pārmaiņu programmā.

41. Mežu ietekmes monitoringu, tai skaitā, meža augsnes monitoringu veic Latvijas Valsts mežzinātnes institūts "Silava" atbilstoši normatīvajiem aktiem par nacionālo meža monitoringu. Datus, kas sagatavoti atbilstoši normatīvajiem aktiem par nacionālo meža monitoringu Latvijas Valsts mežzinātnes institūts "Silava" pēc pieprasījuma iesniedz centrā.

42. Centrs atbilstoši vides aizsardzības un reģionālās attīstības ministra apstiprinātajā Gaisa un klimata monitoringa programmā, kā arī Ūdeņu monitoringa programmā noteiktajam veic gaisa piesārņojuma ietekmes uz veģetāciju un saldūdens ekosistēmām novērtēšanu.

43. Centrs Eiropas Komisijai un Eiropas Vides aģentūrai iesniedz šādu informāciju:

43.1. līdz 2018. gada 1. jūlijam un pēc tam reizi četros gados ziņas par monitoringa punktu atrašanās vietām un saistītajiem rādītājiem, ko izmanto gaisa piesārņojuma ietekmes monitoringam;

43.2. līdz 2019. gada 1. jūlijam un pēc tam reizi četros gados datus par gaisa piesārņojuma ietekmi uz Latvijai raksturīgajām ekosistēmām, kas noteikti šo noteikumu 43.1. apakšpunktā minētajos monitoringa punktos.

44. Centrs šo noteikumu 43. punktā minēto informāciju divu nedēļu laikā pēc iesniegšanas Eiropas Komisijai un Eiropas Vides aģentūrai publicē savā tīmekļvietnē.

**VI. Noslēguma jautājumi**

45. Atzīt par spēku zaudējušiem Ministru kabineta 2011. gada 31. maija noteikumus Nr. 419 "Noteikumi par kopējo valstī maksimāli pieļaujamo emisiju gaisā" (Latvijas Vēstnesis, 2011, 86 (4484). nr.).

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2016. gada 14. decembra Direktīvas [2016/2284/EK](http://eur-lex.europa.eu/eli/dir/2001/81/oj/?locale=LV) par dažu gaisu piesārņojošo vielu valstu emisiju samazināšanu un ar ko groza Direktīvu 2003/35/EK un atceļ Direktīvu 2001/81/EK;

2) Eiropas Parlamenta un Padomes 2001.gada 23.oktobra Direktīvas 2001/81/EK par valstīm noteikto maksimāli pieļaujamo emisiju dažām atmosfēru piesārņojošām vielām;

3) Eiropas Parlamenta un Padomes 2008.gada 21.maija Direktīvas [2008/50/EK](http://eur-lex.europa.eu/eli/dir/2008/50/oj/?locale=LV) par gaisa kvalitāti un tīrāku gaisu Eiropai.

Ministru prezidents M. Kučinskis

Vides aizsardzības un

reģionālās attīstības ministrs K. Gerhards